یادیما گلندن بئله ایدی. باغیشلایین، یادیما گلندن یوخ، دوشونمهیی دوشونندن بئله ایدی. آخی اوشاقلیقدان یادیمدا قالانلار چوخ آز دیرلار. اوشاقلیق چاغلاریندان(ایکی یاشلا دؤرد یاش آراسیندا) یادیمدا قالانلار وایه(وایهنی آنامگیل ائله بوجور خاطیرلاماغا ایشلهدیرلر) کیمی قالیبلار. بیرلری شاها سویوش دئییردی، بیرلری شاهی سئویردی. بیر ده گوللهلر یادیما گلیر، سسلهنیب نئچه نفر دوشوردو. یئرلری ده تام اولاراق یادیمدا دئییل. آمما بیر اولایین یئری ده یادیمدا قالیب، او دا عمیمین توی گونو ایدی. داها دوغروسو عمقیزیمین گلینچیخان گونو ایدی. گلینین اؤرتویو گوللو آغ پارچایدی. یئری؛ ایندی خارابا قالمیش، ددمگیلین دده ائولری ایدی. منیم همهشهکی خوش خاطیرلادیغیم ائو.
او گون من آرالاردا فیرلانیردیم. یادیما گلیر چوخ یاخین ایدیم، گلینه. گلین آت اوستوندهیدی یا یوخ، اوراسی یادیمدا قالماییب. آمما اوجادایدی. اوندان سونراکی خاطیرلادیقلاریم چوخ دا سئویندیریجی دئییللر. هردن هردن، ائویمیزدن بیرلری اؤلوب گئدیردی. لاپ آجیسی ائله او گلین چیخان گلینباجیمین اؤلوم ایدی. هر کس آغلاییردی.
دئدیکلریم ایلک خاطیرلادیغیم، اولایلاریدیلار. وایه کیمی یادیمدا قالان اولایلار. اوندان سونرا سورعتله هر نه دهییشیردی. گئدیبگلمهینلر اولوردو. گئجهلر چیراقلار سؤندورمهیه کوچهلرده سسلنن کیمسهلرین سسی، دالیسیندان هارانی ووردولار. تکجه بیلدیییم طیارهلر بومب سالیردیلار. لاپ کیچیک عمیم عسگرایدی. هرکس، نیـیاران ایدی. چوخلارین خبری گلیردی. آنالار اوغولسوز قالیردی.
عمیم گلنده،بیز کنده گئدیردیک. هر کس گؤروشه گلیردی. سونرالار بؤیودوکجه، عسگرلییین نهقدر تهلیکهلی اولدوغونو باشا دوشوردوم. جنگ ایدی، جنگده گولله ایدی. هر یئری ووردولار، بیز ده شهردن کنده گئتمیشدیک. تئهراندان قاییدانلار دا وارایدی. تئهرانلیلار شهره گلیب، بیز ده کنده گئدیردیک.
بو آرادا بیز ده، داش-داش اوینویوردوق. داشلار دا هر دن دهییب یارالاییردی. قیزلاری دا اؤزوموزه قاتیردیق. آمما اونلار قوناق-باجی اوینوردولار، بیزی ده اویناتمیردیلار. بیز ده گئدیب، ائوجیکلرینی ییخیردیق. اوخولدا دا داشلاشیردیق. هر یئردن داش یاغیردیق.
یاواش-یاواش دونیانی فرقلی گؤرمهیه باشلامیشدیق. خبرلر آجی خبرایدیلر. هر یئردن اؤلو خبری گلیردی. تویلاردا دا ساواشیردیلار. جنگ قورتولموشدو. اسیرلر قاییدیردیلار. هر کس اسیرلری گؤرمهیه گئدیردی. شوخلوق دهییل 8 ایل خبرسیز قالانلار وار ایدی. بیز ده گؤرمهیه گئدیردیک. یاواش-یاواش خبرلرله ماراقلانیردیق. هر یئرده جنگ خبرایدی. خبرلرده شهریمیزله، کندیمیزی آختاریردیق. تاپانمیردیق. هردن قیش واقتی شهریمیزین آدی گلیردی. لاپ سویوخ شهر، سئوینیردیک، بیزیم شهریمیز یاددان چیخماییب، هئچ اولماسا سویوق اولدوغونو دیللر ده دئییلیردی. سئوینیردیک. آمما سویوق کسیردی. چوخ گولنمیردیک.
جنگ سسی قووزانیردی. صدام گئنه دلیلهمیشدی. بو دؤنه کووئیتی آلمیشدی. آمریکا دا، صداما بومب تؤکوردو. قاچقینلار بیزیم شهره دولموشدولار. هر کس قاچیردی. بیر تای اونو بیر آرابایلا دهییشیردیلر.
شورهوی داغیلیردی. آرازین اوتایینا گئده بیلردیک. نئچه ایللیک گیزلی قاپیلار آچیلیردی. آراز آییران دهییل ایدی. قووشدوروردو. آمما جنگ سسی گلیردی. ائرمنیلر "قاراباغ"دا موسلمان آذربایجانلیلاری قیریردیلار. نه قدر قولاق وئریردیک موسلمانلارین ظفریندن خبر یوخ ایدی. دئییردیلر قاچقین وار، آمما قاچقین بیزیم شهره گلمهمیشدی.
سونرا چچنلیلر، روسلارلا ساواشیردیلار. اؤزگورلویوک اوچون ساواشیردیلار. روسلار هر زامانکی قانسیز ایدیلار. آمما گئنه ده ظفر قازانانلار روسلار ایدی. تاریخین سون ایکی یوز ایلی ائله بئله اولوب. افغانیستان دا هر زامانکی کیمی ساواش ایدی. پاکیستانلا هیند ده ائله، تورکیهده ده ساواش وار ایدی. هر یئردن اؤلوم خبری گلیردی.
اؤلوم خبرینین آردی کسیلمهدی. داها چوخالدی، هر یئردن اؤلوم خبری گلیردی، بوسنودان، کوزوودان، عرب اؤلکهلهرینین بوتونلویوندان، کئشمیردن، قیرقیزلاردان، اویغورلاردان، ایندونوزیادان، هر یئرده اؤلنلر بیزه یاخین ایدی.
داها خبرلردن وورولموشدوق، گونئی آذربایجاندان یئنه خبر یوخ ایدی.
هر یئرین خبرلرینی بیرلری دئییردی. گئنه ایستهدیییمیز خبرلری دئین یوخ ایدی. قاباقجا لاپسویوق یئر اولماق خبرینی ائشیدیب سئوینن، ایندی اؤزونه گؤره خبرلری ائشیدنمیردی.
سئوینمک اوچون، آختاردیغیم آنلاری تاپانمیرام. بیر دامجی سئویندیرن آنلار، بیر چووال کدرلندیرن آنلارین ایچینده دیر. من ایسه کدردن دولو بیری. کدرلی گؤردوکده گؤزلریمی یوموب آنلاری آتلاییرام. سئویندیریجی آنلار دا آتلانیرلار!
azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab